**Տ Ե Ղ Ե Կ Ա Ն Ք**

**«Խաղաղ նպատակներով տիեզերական տարածության հետազոտման և օգտագործման ոլորտում համագործակցության մասին Անկախ Պետությունների Համագործակցության» Կոնվենցիայի վավերացման (դրան միանալու) նպատակահարմարության մասին**

«Խաղաղ նպատակներով տիեզերական տարածության հետազոտման և օգտագործման ոլորտում համագործակցության մասին Անկախ Պետությունների Համագործակցության» Կոնվենցիայի վավերացման նպատակահարմարությունը բխում է ՀՀ կառավարության 2021 թվականի նոյեմբերի 18-ի թիվ 1902-Լ որոշմամբ հաստատված թիվ 1 հավելվածի ՀՀ բարձր տեխնոլոգիական արդյունաբերության նախարարության 34-րդ կետի կատարման անհրաժեշտությունից, որը մեծապես կնպաստի միջազգային համագործակցության ընդլայնմանը տիեզերական ոլորտում։

Կոնվենցիայի նպատակն է խաղաղ նպատակներով տիեզերական տարածության հետազոտման և օգտագործման, տիեզերական տեխնիկայի և տեխնոլոգիաների զարգացման և կիրառման ոլորտներում բազմակողմ համագործակցության հիմնումը, ինչպես նաև այդ նպատակներով պատշաճ կազմակերպչական-իրավական հիմքի ստեղծումը:

Կոնվենցիայի ԱՊՀ մասնակից պետությունների համատեղ գործունեության համակարգումն իրականացվում է խաղաղ նպատակներով տիեզերական տարածության հետազոտման և օգտագործման ոլորտում ԱՊՀ ճյուղային համագործակցության մարմին հադիսացող՝ Տիեզերքի հարցերով միջպետական խորհրդի (այսուհետ՝ Խորհուրդ) կողմից:

Կոնվենցիան վավերացնելու (դրան միանալու) հիմնական նպատակը՝ Խորհրդի լիիրավ անդամ դառնալն է` հաշվի առնելով այն հանգամանքը, որ մինչ օրս Հայաստանի Հանրապետությունը Խորհրդում ունի միայն դիտորդի կարգավիճակ, ինչի հետևանքով երկիրն իրավունք չունի մասնակցելու քվեարկություններին կամ ծանրակշիռ ձայն ունենալ Խորհրդի նիստերի շրջանակում որոշումներ կայացնելիս:

Կոնվենցիայի հիման վրա 2018 թվականի նոյեմբերի 2-ին ստորագրվել է «Խաղաղ նպատակներով տիեզերական տարածության հետազոտման և օգտագործման ոլորտում Անկախ պետությունների համագործակցության մասնակից պետությունների համատեղ գործունեության իրականացման մասին» Համաձայնագիրը:

ԱՊՀ Կոնվենցիան սահմանում է համագործակցության հետևյալ շրջանակները.

* Հենքային և կիրառական տիեզերական հետազոտություններ, ներառյալ՝ աստրոֆիզիկական հետազոտությունները, մոլորակների և աստերոիդ-գիսաստղային վտանգի ուսումնասիրությունը,
* Երկրի հեռավար զոնդավորում տիեզերքից,
* կոորդինատային-ժամանակային և նավիգացիոն ապահովում,
* տիեզերական աղբի օգտահանման խնդրի լուծում,
* աստերոիդ-գիսաաստղային սպառնալիքի կանխարգելում,
* տիեզերական գործունեություն իրականացնելիս շրջակա միջավայրի էկոլոգիական անվտանգության և պաշտպանության ապահովում,
* տիեզերական տեխնիկայի և տիեզերական ենթակառուցվածքի հետ կապված գիտատեխնիկական, փորձարարակոնստրուկտորական, փորձարարատեխնոլոգիական և այլ աշխատանքներ,
* օդանավավարվող տիեզերական թռիչքներ,
* համապատասխան ծառայությունների տրամադրում և օգտագործում,
* տիեզերական ոլորտի համար կադրերի նախապատրաստում և վերապատրաստում
* տիեզերական գործունեության ոլորտում Կողմերի ազգային նորմատիվ իրավական և տեխնիկական փաստաթղթերի ներդաշնակեցում:

Տվյալ Կոնվենցիայի շրջանակներում հնարավորություն կընձեռվի համագործակցել արբանյակային նավիգացիոն համակարգերի, դրանց հետ կապված տեխնոլոգիաների և ծառայությունների ոլորտներում: Այն հնարավորություն կտա նաև տիեզերական գործունեության արդյունքներն օգտագործել սոցիալ-տնտեսական զարգացման տարբեր ոլորտներում, պաշտպանել տիեզերական միջավայրը, կանխարգելել և հսկել տիեզերական աղբի կուտակումը, իրականացնել բնական պաշարների հետազոտություններ, ինչպես նաև արտակարգ իրավիճակների և բնական աղետների վերահսկում:

«Խաղաղ նպատակներով տիեզերական տարածության հետազոտման և օգտագործման ոլորտում համագործակցության մասին Անկախ Պետությունների Համագործակցության» Կոնվենցիան ստորագրվել է 2018 թվականի սեպտեմբերի 28-ին և ենթակա է պարտադիր վավերացման:

Հաշվի առնելով վերոգրյալը` «Խաղաղ նպատակներով տիեզերական տարածության հետազոտման և օգտագործման ոլորտում համագործակցության մասին Անկախ Պետությունների Համագործակցության» Կոնվենցիայի վավերացումը գտնում ենք նպատակահարմար:

 «Խաղաղ նպատակներով տիեզերական տարածության հետազոտման և օգտագործման ոլորտում համագործակցության մասին Անկախ Պետությունների Համագործակցության» Կոնվենցիայի կատարման համար պատասխանատու մարմին է հանդիսանում ՀՀ բարձր տեխնոլոգիական արդյունաբերության նախարարությունը։